Diari Oficial de la Generalitat Valenciana


Sumari del DOGV 4234, del 23-04-2002 (2002/3580)

Informació pública de l'aprovació de les bases generals per a la selecció de personal funcionari a l'ajuntament d'Aldaia.
-------------------------------------------------------------------------------------------------------------------------

### Dades del document

Número de DOGV
:   4234

Data del DOGV
:   23-04-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/3580


Data del document
:   02-04-2002

Organisme emissor
:   Ajuntament d'Aldaia

Tipus de document
:   Convocatòria

Descriptors 

:   * Aldaia
    * concurs administratiu
    * administració local

Informació pública de l'aprovació de les bases generals per a la selecció de personal funcionari a l'ajuntament d'Aldaia. [2002/Q3580]
  
L'Ajuntament d'Aldaia per l'Acord de la Comissió de Govern, en la sessió del dia 26 de març de 2002, va aprovar les bases generals que regiran els processos selectius d'aquest, les quals es transcriuen a continuació perquè se'n prenga coneixement.
  
Bases generals per a la selecció del personal funcionari de l'Ajuntament d'Aldaia.
  
Primera. Objecte
  
Aquestes bases generals tenen per objecte establir les normes que han de regir tots els processos de selecció de personal funcionari al servei d'aquesta corporació. Igualment serà d'aplicació al personal laboral, amb les adaptacions que corresponguen d'acord amb la legislació específica. Aquestes bases regiran en tots aquells aspectes que no regulen les bases específiques.
  
Aquestes bases generals no afectaran els funcionaris d'habilitació nacional ni d'administració especial, classe: policia local, en totes les subescales d'aquesta, i es regiran per la normativa específica.
  
Segona. Legislació aplicable
  
En tot allò no establit en les bases següents i en les bases específiques, regirà el que estableixen els preceptes següents: Llei 7/1985, de 2 d'abril, Reguladora de les Bases del Règim Local; Reial Decret Legislatiu 781/1986, de 18 d'abril, de les disposicions legals vigents en matèria de règim local i la Llei 30/1984, de 2 d'agost, de Mesures per a la Reforma de la Funció Pública, amb les modificacions introduïdes per la Llei 23/1988, de 28 de juliol, i per la Llei 22/1993, de 29 de desembre; Reial Decret 896/1991, de 7 de juny, pel qual s'estableixen les regles bàsiques i els programes mínims per a la selecció de funcionaris de l'administració local; Decret Legislatiu de 20 de març de 1991, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana; Llei 5/1994, de 24 d'octubre, de modificació parcial i urgent de la Llei de la Funció Pública Valenciana; Reial Decret 364/1995, de 10 de març, pel qual es va aprovar el Reglament d'Ingrés del Personal al Servei de l'Administració de l'Estat; i totes les disposicions que regulen aquesta matèria.
  
Tercera. Requisits generals dels aspirants
  
a) Tenir la nacionalitat espanyola o una de la resta d'estats membres de la Unió Europea o d'aquells estats als quals els siga d'aplicació la lliure circulació de treballadors, en els termes establits en la llei estatal que regula aquesta matèria.
  
b) Tenir complits 18 anys i no excedir de l'edat en què manquen menys de 10 anys per a la jubilació forçosa o si no és així 55 anys. En tot cas l'aspirant haurà d'acreditar estar en condicions de poder cotitzar el temps necessari per a accedir al dret a la jubilació.
  
c) Estar en possessió del títol exigible o complides les condicions per a obtenir-lo en la data que es determine.
  
d) No patir malaltia o defecte físic que impedisca l'exercici de les corresponents funcions.
  
e) No trobar-se inhabilitat o inhabilitada permanentment per a l'exercici de les funcions públiques.
  
f) No haver sigut separat o separada, mitjançant expedient disciplinari, de qualsevol administració o ocupació pública.
  
Tots els requisits s'hauran de complir com a màxim en el darrer dia del termini de presentació de sol·licituds i mantenir-se durant tot el procés selectiu. En aquest sentit, es podran efectuar les comprovacions oportunes fins a arribar a la presa de possessió com a funcionari de carrera o fins a la firma del contracte laboral, en aquells apartats que puguen generar sospita o dubte en qualsevol dels aspirants.
  
3.1 Llocs reservats a funcionaris de nacionalitat espanyola.
  
En les convocatòries d'ingrés o provisió de llocs de treball que impliquen l'exercici de potestats públiques o la responsabilitat en la salvaguarda dels interessos de la Comunitat Valenciana, es faran constar que aquests llocs de treball es reserven a personal funcionari de nacionalitat espanyola.
  
3.2 Equivalència de titulacions.
  
La titulació s'acreditarà mitjançant l'expedició dels títols corresponents per l'autoritat acadèmica competent. L'oportuna equivalència de títols l'acreditaran els aspirants mitjançant certificats del Ministeri d'Educació i Ciència.
  
3.3 Valencià.
  
Els coneixements de valencià, quan siguen un requisit indispensable per a participar en els processos selectius s'acreditaran mitjançant dels certificats expedits per la Junta Qualificadora de Coneixements de Valencià, o mitjançant qualsevol altre títol que puga ser homologat per aquest organisme, d'acord amb el que s'estableix en l'Ordre de 22 de maig de 1989 i en l'Ordre de 16 d'agost de 1994, de la Conselleria de Cultura, Educació i Ciència.
  
Els requisits de coneixement del valencià quan no s'efectuen mitjançant un exercici específic del procés selectiu establit en l'article 9.4 del Text Refós de la Llei de la Funció Pública Valenciana, s'hauran d'acreditar mitjançant els procediments establits en l'article 16 del Decret 33/1999, de 9 de març, del Govern Valencià.
  
3.4. Discapacitats.
  
De conformitat amb el que s'estableix en l'article 38.3 de la Llei 13/1982, d'Integració Social del Minusvàlid, de 7 d'abril, s'admetran les persones amb minusvalidesa en igualtat de condicions amb els altres aspirants.
  
Quarta. Sol·licituds
  
Les instàncies en què se sol·licita formar part en les proves d'accés, s'adreçaran a l'alcaldessa presidenta de l'Ajuntament d'Aldaia, i caldrà utilitzar el model d'instància que figura a l'annex de cada una de les bases específiques i que es publicarà en el Diari Oficial de la Generalitat Valenciana, que el facilitarà l'Oficina d'Informació i Registre de l'ajuntament, sítia a la plaça de la Constitució, 10, codi postal 46178, i que es presentarà al Registre General d'Entrada d'aquest ajuntament, o en la forma que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
També es podrà obtenir el model d'instància a través de la pàgina web de l'ajuntament: www.aldaia-ajuntament.es.
  
I haurà d'adjuntar els comprovants següents:
  
a) Resguard justificatiu de l'ingrés efectuat en l'Agència Tributària Municipal, sítia al carrer de Sant Francesc, número 6, o mitjançant transferència bancària en el compte de Bancaixa número 2077 0130 34 6073251594. Si el pagament s'ha fet mitjançant gir postal o telegràfic, es consignarà el número de gir. S'indicarà clarament la plaça a la qual s'aspire en cada cas.
  
b) En aquells processos selectius en què es proveïsca la superació de proves físiques, s'hi adjuntarà un certificat mèdic on conste que l'aspirant es troba en condicions físiques adequades per a realitzar les proves, o bé una declaració de la persona interessada en la qual manifeste que s'ha sotmés a un examen mèdic amb aquest mateix resultat.
  
c) Els aspirants amb minusvalidesa l'hauran de fer constar a les sol·licituds tot indicant quins mitjans necessiten per a poder efectuar les adaptacions físiques i materials proporcionals al seu grau de minusvalidesa i necessàries per a garantir la igualtat d'oportunitats amb la resta de participants. Hauran de presentar un certificat de la Conselleria de Benestar Social que acredite aquesta condició, així com la seua capacitat per a exercir les tasques i funcions corresponents a les places a les quals aspira.
  
4.1 Termini.
  
El termini de presentació de sol·licituds serà de 20 dies hàbils, comptadors des de l'endemà de la publicació de l'extracte de cada convocatòria en el Boletín Oficial del Estado.
  
4.2 Lloc.
  
Les sol·licituds es presentaran al Registre General de l'ajuntament, o en la forma que determina l'article 38 de la Llei 30/1992, de Règim Jurídic de les Administracions Públiques i de Procediment Administratiu Comú, d'ara en avant LRJPAC, i la seua modificació en la Llei 4/1999, de modificació de la LRJPAC.
  
Cinquena. Drets d'examen
  
Els establits en les ordenances fiscals vigents a l'Ajuntament d'Aldaia en el moment de la publicació de l'extracte de la convocatòria en el Boletín Oficial del Estado.
  
L'import dels drets d'examen i de formació de l'expedient per cada una de les proves selectives, sols es podrà retornar quan l'aspirant no fóra admés a les proves, per falta de requisits per a participar en aquestes, amb la petició prèvia de la persona interessada.
  
Sisena. Composició del tribunal
  
El tribunal cridat a la selecció, estarà integrat pels següents membres, tots ells amb veu i vot:
  
President titular: l'alcaldessa presidenta o regidor d'aquesta corporació d'aquesta en qui delegue.
  
Secretari titular: el secretari de la corporació o un funcionari d'aquesta en qui delegue.
  
Vocals:
  
- El director de Recursos Humans o funcionari en qui delegue.
  
- Un funcionari de l'administració local d'igual o superior titulació a la requerida i qualificació professional designat per l'Alcaldia amb el seu respectiu suplent. Si això fóra possible recaurà en la Direcció del Servei.
  
- Un representant del professorat oficial, designat per la Conselleria de Justícia i Administracions Públiques, amb el seu respectiu suplent.
  
- Un representant de l'administració del Consell de la Generalitat Valenciana, amb titulació igual o superior a la requerida per a la plaça que es convoca i corresponent a la mateixa àrea de coneixements, amb els seus respectius suplents.
  
- Un funcionari de carrera de la mateixa titulació o superior i de la mateixa àrea de coneixements designat per la Junta de Personal, a instància de les representacions sindicals de major representació en aquest ajuntament, amb el seu respectiu suplent.
  
Si la Junta de Personal no designa dins d'en termini un representant perquè participe com a membre d'aquest tribunal, l'Alcaldia, a fi de configurar el tribunal en número senar, designarà un altre vocal i suplent de la mateixa categoria.
  
El tribunal en qualsevol moment, podrà incorporar assessors especialistes a fi que actuen en el seu àmbit concret d'especialitat inclòs el període que s'hi puga establir de curs selectiu.
  
A fi d'assegurar el compliment efectiu del que disposa l'Ordre de 17 de juliol de 1989, de la Conselleria d'Administració Pública, el tribunal qualificador incorporarà els assessors especialistes necessaris per a garantir la possibilitat que totes les proves es realitzen en valencià.
  
En cas d'absència del president titular o suplent, la presidència delegarà aquesta en un membre del tribunal.
  
Setena. Funcionament del tribunal
  
7.1 Nomenament i actuacions.
  
El nomenament com a membre d'aquest tribunal es farà mitjançant una resolució de l'Alcaldia, i es farà pública juntament amb la llista provisional d'admesos.
  
El tribunal no podrà constituir-se ni actuar sense l'assistència, com a mínim, de la meitat dels seus membres titulars o suplents, indistintament.
  
7.2 Abstenció i recusació.
  
Una vegada finalitzat el termini de presentació d'instàncies, la corporació facilitarà als membres del tribunal la llista provisional d'admesos i exclosos per si es donen les circumstàncies establides en els articles 28 i 29 de la LRJPAC. Aquests s'abstindran d'intervenir i notificaran aquesta circumstància a l'Alcaldia Presidència: així mateix, els aspirants podran recusar-los en la forma establida en els articles 28 i 29 de la llei esmentada.
  
No podran formar part dels tribunals qualificadors els que en els cinc anys anteriors a la publicació d'aquesta convocatòria, hagueren fet tasques de preparació d'aspirants a proves selectives d'accés a l'administració pública.
  
7.3 Constitució i actuació.
  
Juntament amb la llista provisional d'admesos i exclosos la Presidència proposarà als membres del tribunal la data per a constituir-se.
  
En aquesta primera sessió que es realitze, acordaran el calendari d'actuacions, el nombre d'exercicis/preguntes, el temps per a la realització i la data de realització del primer exercici.
  
Els tribunals qualificadors no podran constituir-se ni actuar sense l'assistència de més de la meitat dels seus integrants, titulars o suplents, indistintament. Així mateix, estan facultats per a resoldre les qüestions que puguen suscitar-se durant la realització de les proves, per a adoptar els acords necessaris que garantisquen l'ordre degut en aquestes en tot allò establit en aquestes bases, i per a l'adequada interpretació de les bases generals i específiques de cada convocatòria.
  
Tots els membres del tribunal qualificador tindran veu i vot, tret del secretari que no tindrà vot. En cada sessió del tribunal qualificador podran participar els membres titulars, i si estan absents, els suplents, ara bé, no podran substituir-se entre si en la mateixa sessió. Si una vegada constituït el tribunal qualificador i iniciada la sessió, s'absentarà el president, aquest designarà, entre els vocals concurrents el que el substituirà durant l'absència.
  
El tribunal qualificador tretes les raons que justifiquen el contrari, adoptarà les mesures oportunes per a garantir que els exercicis es corregisquen sense conéixer la identitat de l'aspirant.
  
7.4. Actes de les sessions.
  
De cada sessió, el secretari estendrà una acta, on farà constar les qualificacions dels exercicis, l'avaluació individualitzada dels mèrits de cada aspirant, si hi ha concurs, i també les incidències i les votacions que s'hi produïsquen. Les actes constituiran l'expedient que reflectirà el procés selectiu que s'ha dut a cap.
  
En aquestes, i sense perjudici del que s'estableix en l'article 27 de la LRJPAC, s'exposarà concisament, encara que amb claredat suficient, la motivació de les seus decisions, que pel que fa a l'exercici de la seu competència tècnica, científica o professional per a avaluar els aspirants, serà suficient que estiga referida al compliment de les normes legals i reglamentàries.
  
7.5 Cessament dels membres del tribunal.
  
Si els membres del tribunal qualificador, una vegada iniciades les proves de l'oposició o les qualificacions dels mèrits del concurs, cessen en els càrrecs en virtut dels quals van ser designats, continuaran exercint les funcions corresponents als tribunals fins que acabe totalment el procediment selectiu de què es tracte. Si per qualsevol motiu els presidents, els secretaris dels tribunals o suplents necessaris, amb independència de les responsabilitats en què incórreguen; no volen o no poden continuar sent membres del tribunal qualificador, amb la qual cosa impedeixen la continuació reglamentària del procediment selectiu per falta de titulars o de suplents necessaris, es consideraran vàlides les actuacions anteriors i amb els tràmits previs reglamentaris corresponents, es designaran els substituts dels que han cessat, i posteriorment, es faran les actuacions que falten fins a l'acabament del procés selectiu a què es fa referència.
  
7.6 Indemnitzacions per raó de servei.
  
Els membres del tribunal qualificador i també els possibles assessors especialistes, percebran les indemnitzacions que per raons del servei tinguen establides en el Reial Decret 236/1988, de 4 de març, en les quanties establides per la Resolució de 2 de febrer de 2002, o en la disposició aplicable en el moment de la realització de les proves selectives.
  
Vuitena. Admissió dels aspirants
  
Per a ser admés a les proves selectives, serà suficient que els aspirants manifesten a les instàncies reunir totes i cada una de les condicions exigides referides a la data d'expiració del termini de presentació d'instàncies i haver pagat els drets d'examen.
  
A fi de confeccionar la llista d'admesos i exclosos, els aspirants aportaran una fotocòpia del document nacional d'identitat. També serà completament necessari en el cas que la plaça es trobe reservada a aspirants de nacionalitat espanyola i quan de les dades presentades es tinguen dubtes raonables sobre la nacionalitat dels aspirants.
  
Finalitzat el termini de presentació de sol·licituds, l'Alcaldia publicarà en el Diari Oficial de la Generalitat Valenciana i en el tauler d'edictes la relació d'aspirants admesos i exclosos, i s'indicarà en aquest darrer cas, la causa de l'exclusió i es concedirà un termini de 10 dies hàbils perquè s'hi puguen formular reclamacions o esmenar els defectes que hagen motivat l'exclusió, tret que aquests ja hagen sigut notificats prèviament (d'acord amb el que estableix l'article 156.2 del Reial Decret 2.568/1986, de 28 de novembre, pel qual s'aprova el Reglament d'Organització, Funcionament i Règim Jurídic de les Entitats Locals).
  
8.1 Llista d'admesos i exclosos.
  
Conclòs el termini de reclamacions i esmenes i una vegada resoltes aquestes, s'elevaran a definitives les llistes d'admesos i exclosos mitjançant una resolució de l'alcaldia que es publicarà igualment en el Diari Oficial de la Generalitat Valenciana i en el tauler d'edictes. Aquesta publicació valdrà de notificació a l'efecte d'impugnacions i recursos.
  
8.2 Ordre d'actuació.
  
L'ordre d'actuació dels aspirants, en aquells exercicis que no puguen actuar conjuntament, es determinarà per la lletra del cognom, i correspondrà actuar en primer lloc als aspirants el primer cognom dels quals comence per la lletra que resulte del sorteig públic efectuat per l'Ajuntament d'Aldaia, el dia 10 de setembre de 1999, d'acord amb els criteris establits per la Resolució de l'Alcaldia número 314/1999, de 7 de setembre.
  
8.3 Crida única.
  
Els aspirants es convocaran en crida única. La no presentació a qualsevol dels exercicis en el moment de ser cridats comporta automàticament decaure en els seus drets a participar en aquest exercici i en els successius i, en conseqüència, quedaran exclosos del procés selectiu.
  
No obstant això, en els supòsits de casos fortuïts o de força major que hagen impedit la presentació dels aspirants en el moment previst, sempre que estiga justificat com cal i així s'aprecie pel tribunal qualificador, es podrà examinar discrecionalment els aspirants que no comparegueren quan van ser cridats sempre que haja finalitzat la prova corresponent, i no dificulte el desenvolupament de la convocatòria ni produïsca un perjudici a l'interés general o d'altri.
  
8.4 Calendari.
  
Els exercicis del procediment selectiu convocat per a cada una de les places no podran començar fins que no hagen transcorregut dos mesos des de la data en què es publique l'anunci de la convocatòria en el Boletín Oficial del Estado.
  
Les proves no podran començar fins transcorreguts almenys 15 dies des de la publicació de la data, hora i lloc de començament del primer exercici a què fa referència el paràgraf següent.
  
En aquest sentit, la data, l'hora i el lloc de començament del primer exercici, l'ordre d'actuació dels aspirants, determinat prèviament mitjançant un sorteig públic efectuat per l'ajuntament, juntament amb les llistes d'admesos i exclosos, la composició dels tribunals qualificadors es publicarà en el Diari Oficial de la Generalitat Valenciana i al tauler d'edictes municipal.
  
La convocatòria entre exercicis s'haurà de fer en dia hàbil i la convocatòria per a exercicis diferents s'haurà de fer en un termini mínim de 48 hores, aquestes cal entendre-les com a hàbils, comptades des de l'endemà de la data de la publicació. En tot cas des de la conclusió d'un exercici i l'inici d'un altre no podran transcórrer més de 45 dies naturals.
  
Els resultats de cada un dels exercicis, les successives crides i convocatòries, i en definitiva qualsevol decisió que adopte el tribunal de selecció i que haja de conéixer el personal aspirant fins a la finalització de les proves selectives o, si escau, la fase de concurs, s'exposaran als locals on s'haja fet l'exercici anterior o en los que s'assenyalen en el darrer anunci, serà suficient aquesta exposició, en la data en què s'inicie, com a notificació a tots els efectes. La crida per a la sessió següent d'un mateix exercici s'haurà de fer amb un termini mínim d'antelació de 12 hores, mentre que la convocatòria per a un exercici distint haurà de respectar un termini mínim de 48 hores.
  
Novena. Sistemes selectius
  
En les bases específiques de cada convocatòria es determinarà el sistema de selecció, que podrà ser oposició o concurs oposició. En el supòsit excepcional que fóra concurs, el procés no es regirà per aquestes bases.
  
9.1 Oposició.
  
L'oposició és el sistema de selecció que consisteix en la superació de les proves que s'establisquen en la corresponent convocatòria, i que podran consistir en la realització d'un exercici de caràcter oral, escrit i pràctic la finalitat del qual siga la contrastació de les aptituds dels aspirants i els seus coneixements de les matèries pròpies de les places convocades.
  
La fase d'oposició tindrà almenys tres exercicis, dels quals, almenys un haurà de ser teòric.
  
9.2 Concurs oposició.
  
El concurs oposició és el procediment de selecció en què, a més a més de la fase de proves selectives a què fa referència l'article anterior, es realitza una altra fase en la qual s'avaluen els mèrits i l'experiència dels aspirants en la forma que es determina en la convocatòria.
  
Únicament es procedirà a avaluar el concurs en el cas d'haver superat al nivell d'aptitud establit per a tots i cada un dels exercicis de caràcter eliminatori de la fase d'oposició.
  
Els aspirants que hagen superat la fase d'oposició presentaran en el termini de cinc dies naturals, a partir de la publicació al tauler d'anuncis de la relació d'aprovats en aquesta fase, els documents compulsats acreditatius dels mèrits al·legats i especificats a les bases, s'adreçaran a l'atenció de l'alcaldessa presidenta de l'Ajuntament d'Aldaia.
  
En qualsevol cas, la màxima puntuació que, segons la convocatòria, pot obtenir-se a la fase de concurs no excedirà mai d'un 40% de la puntuació total del concurs oposició, en funció del perfil del lloc.
  
El límit establit per apartat del concurs serà proporcional si la puntuació assignada a aquesta fase fóra inferior al 40% establit com a màxim.
  
Les bases específiques de cada convocatòria podran establir un període de pràctiques, un curs selectiu o ambdós, com a darrera fase del procediment de selecció dels aspirants.
  
Si la convocatòria estableix, com a requisit previ la superació d'un curs o període de pràctiques, aquest no podrà ser superior a sis mesos.
  
9.3 Apartats de mèrits.
  
1) Experiència.
  
S'entén per experiència la prestació de serveis professionals, com a funcionari o contractat laboral la classificació, la denominació i el contingut del lloc del qual siga similar o coincident amb el lloc objecte de la convocatòria. Quan l'objecte de treball i/o funció siga propi de professions liberals, podrà acreditar-se el treball desenvolupat mitjançant un certificat dels col·legis professionals.
  
Es valorarà per mesos de servei o volum del treball desenvolupat.
  
2) Idoneïtat.
  
Aquest apartat comprén la verificació pràctica mitjançant memòria i/o entrevista sobre els coneixements i experiències laborals de l'aspirant en relació amb les funcions del lloc objecte de la convocatòria.
  
Es presentarà un escrit el contingut mecanografiat del qual no podrà superar els cinc folis DIN A-4 a doble espai, amb tipus de lletra times new roman i la grandària d'aquesta serà de 12; l'aspirant, a judici seu, indicarà els elements clau del contingut, forma i mètode de l'exercici del lloc a què aspira, posteriorment el tribunal mantindrà una entrevista amb els aspirants a fi d'acarar les dades exposades.
  
3) Formació.
  
Es valoraran en aquest apartat aquelles activitats no incloses en anteriors apartats que són dignes d'esment, com ara premis, beques d'investigació, tasques docents, publicacions i unes altres de contingut significatiu que valguen d'especialització en les tasques que cal exercir al lloc de treball.
  
4) Altres.
  
Aquest apartat valorarà l'assistència i/o aprofitament a jornades i seminaris amb qualificació acreditativa expressa, sempre que guarden una estreta relació amb les activitats, coneixements i/o experiències pròpies del lloc objecte de la convocatòria i la docència com a professor en matèries relacionades amb l'activitat que cal exercir.
  
Les bases específiques determinaran el nombre i tipus de mèrits que per aquest apartat es puguen valorar.
  
Deu. Programes i temaris de l'oposició o concurs oposició
  
10.1 Exercicis teòrics.
  
Els programes dels exercicis teòrics de selecció contindran matèries comunes i matèries específiques en la proporció que determine cada convocatòria.
  
Els continguts mínims d'aquests programes seran els següents:
  
1. Matèries comunes: constituiran, almenys, una cinquena part d'aquest contingut i tractaran necessàriament sobre:
  
a) Constitució espanyola.
  
b) Organització de l'estat.
  
c) Estatut d'autonomia.
  
d) Règim local.
  
e) Dret administratiu general.
  
f) Hisenda pública i administració tributària.
  
2. Matèries específiques:
  
a) Les matèries específiques tractaran sobre el contingut de les funcions i tasques atribuïdes legalment a l'escala, subescala o classe a què fan referència les proves.
  
b) En les proves selectives per a l'accés de l'escala d'administració general, dues cinquenes parts de temes del programa desenvoluparan en profunditat algunes de les matèries comunes enunciades. Las dues cinquenes parts restants tractaran sobre matèries relacionades directament amb les funcions encomanades amb caràcter habitual als membres de la respectiva escala, subescala o classe de funcionaris.
  
c) Si es tracta de proves selectives per a l'accés a l'escala d'administració especial, els programes contindran quatre cinquenes parts de matèries que permeten determinar la capacitat professional dels aspirants, segons l'escala, subescala o classe de funcionaris de què es tracte.
  
L'extensió i profunditat dels programes s'adequarà als nivells de titulació exigits i a l'especialitat professional de la corresponent escala, subescala o classe de funcionaris.
  
El nombre mínim de temes en què s'hauran de desenvolupar els continguts enumerats serà el següent:
  
Per al següent ingrés en la subescala del grup A: 90 temes.
  
Per al següent ingrés en la subescala del grup B: 60 temes.
  
Per al següent ingrés en la subescala del grup C: 40 temes.
  
Per al següent ingrés en la subescala del grup D: 20 temes.
  
Per al següent ingrés en la subescala del grup E: 10 temes.
  
10.2 Exercicis pràctics.
  
Les proves selectives comprendran, segons la naturalesa i característiques de les places convocades, un o diversos exercicis pràctics o instrumentals que consistiran en la realització pràctica de l'activitat, funció o habilitat concreta dels llocs de treball.
  
La durada dels exercicis teòrics i/o pràctics serà flexible a criteri del tribunal en funció del nombre d'aspirants que es presenten, la profunditat que es requerisca avaluar dels coneixements o unes altres apreciacions que tindran el caràcter de discrecional.
  
Les bases específiques indicaran un temps mínim i màxim de durada dels exercicis. El tribunal, abans de l'inici de l'exercici, indicarà als aspirants el temps màxim de durada d'aquest que caldrà situar entre els intervals de temps que s'establisquen a les bases específiques.
  
El tribunal, en els exercicis teòrics, podrà establir el desenvolupament d'un tema que no s'atinga als epígrafs literals del programa, però que forme part dels coneixements exigits explícitament o implícitament en els requisits dels aspirants i del temari de l'oposició.
  
El tribunal, en qualsevol moment, podrà requerir als aspirants a fi d'efectuar una entrevista que clarifique determinats extrems dels exercicis efectuats, per a ponderar adequadament aquests i sempre abans de qualificar-los. Aquesta entrevista no podrà suposar més del 20% de la puntuació total de l'exercici.
  
Onze. Proves de l'oposició
  
11.1 Exercicis teòrics.
  
a) Qüestionari de respostes alternatives.
  
b) Preguntes breus.
  
c) Desenvolupament de temes.
  
Els exercicis teòrics podran ser orals i/o escrits i alhora estar-ne units un o més. En el supòsit de combinar dos d'aquests, les bases específiques indicaran el pes de cada un d'aquests en la qualificació total.
  
11.2 Exercicis pràctics.
  
a) Supòsits pràctics.
  
b) Redacció d'informes.
  
c) Memòries de prescripcions tècniques.
  
d) Projectes.
  
e) Instrumentals.
  
f) Comentari de text.
  
11.3 Proves aptitudinals.
  
Tindran caràcter previ i seran qualificades com a apte/no apte.
  
Dotze. Qualificació
  
Els exercicis podran ser eliminatoris i no eliminatoris.
  
Els exercicis eliminatoris es qualificaran de 0 a 10 punts, i serà necessari obtenir una puntuació de 5 per a superar la prova.
  
Els exercicis no eliminatoris es qualificaran amb un mínim de 2 punts i un màxim de 5.
  
Els exercicis de proves aptitudinals es qualificaran com a apte/no apte.
  
La qualificació de cada exercici i aspirant es determinarà per la mitjana resultant de les qualificacions atorgades per cada membre del tribunal qualificador, i s'eliminaran en tot cas les puntuacions màximes i mínimes, quan entre aquestes hi haja una diferencia igual o superior a 4 punts.
  
Tretze. Publicitat de les qualificacions
  
Adoptats els acords corresponents, s'exposaran al tauler d'anuncis de l'Ajuntament i als altres llocs que assenyalen les lleis, les qualificacions de cada exercici de l'oposició, les puntuacions del concurs i pràctiques o cursos selectius.
  
Quan es tracte del sistema de concurs o concurs oposició, es faran públiques les puntuacions concretes atorgades als aspirants en aplicació de cada un dels mèrits específics valorables, i la puntuació final, amb 48 hores d'antelació, si escau, a la realització del primer exercici, mitjançant un anunci fixat al tauler d'anuncis municipal.
  
Catorze. Llista proposada d'aprovats del tribunal
  
Finalitzades les proves selectives, els tribunals faran pública, al tauler d'edictes i al lloc o llocs de realització del darrer exercici, la relació d'aspirants aprovats, per ordre de puntuació final obtinguda, en un nombre no superior al de places convocades.
  
D'acord amb aquesta llista, s'elevarà a l'òrgan competent a més a més de l'acta de la darrera sessió, la proposta de nomenament dels aspirants aprovats.
  
Les i els aspirants que hagen superat el procés selectiu s'incorporaran a un lloc de treball en un termini màxim de sis mesos des de la publicació de la resolució.
  
A l'acta de la darrera sessió s'inclourà, si és procedent, la llista dels aspirants que tot i haver superat els exercicis no hagen sigut inclosos a la llista d'aprovats, a l'efecte de nomenar-los funcionaris interins o contractar-los temporalment, per a cobrir provisionalment les vacants que s'hi produïsquen fins a la realització de les proves selectives de la següent oferta pública d'ocupació.
  
Quinze. Presentació de documents
  
Publicada en el Diari Oficial de la Generalitat Valenciana i al tauler d'edictes de l'ajuntament la relació definitiva d'aspirants seleccionats, aquests hauran d'aportar, en el termini de 20 dies hàbils, la documentació acreditativa que compleixen tots i cada un dels requisits exigits a les bases específiques de cada convocatòria i els següents:
  
a) Fotocòpia del document nacional d'identitat acompanyada de l'original per a la compulsa, tret que ja haja sigut presentada.
  
b) Còpia autenticada o fotocòpia acarada de la titulació o justificant d'haver pagat els drets d'expedició, sense perjudici de la seua presentació posterior.
  
c) Fotocòpia compulsada dels certificats, diplomes i títols que homologats per la Generalitat Valenciana, acrediten si escau els coneixements de valencià. Els qui no puguen acreditar aquests documents es comprometran a fer-lo en el termini de dos anys, o a la realització dels cursos que a aquesta finalitat organitze l'administració autonòmica, segons estableix l'article 16.2 del Decret 33/1999, de 9 de març, del Govern Valencià.
  
d) Declaració jurada de no haver sigut separat mitjançant un expedient disciplinari del servei de qualsevol administració pública ni trobar-s'hi incapacitat.
  
e) Certificat mèdic acreditatiu de no patir malaltia o limitació física o psíquica que impedisca, impossibilite o siga incompatible amb l'exercici de les funcions, expedit pels serveis mèdics que designe l'ajuntament.
  
f) Certificat de vida laboral a fi de configurar l'expedient en matèria de Seguretat Social.
  
El qui tinga la condició de funcionari públic o contractat en règim laboral fix per organismes públics, haurà de presentar a més dels documents a què es fa referència a l'apartat anterior, un certificat de l'administració de procedència que acredite els següents extrems:
  
1. Certificat de vida laboral a fi de configurar l'expedient en matèria de Seguretat Social.
  
2. Situació administrativa en què es trobe.
  
a) Gaudi de drets en l'any en curs (vacances, llicències, permisos...).
  
b) Grau consolidat de complement de destinació.
  
c) Certificat de serveis previs.
  
d) Certificat de no estar en situació d'incapacitat temporal.
  
La falta de presentació de la documentació dins del termini establit, trets els casos de força major o quan de la documentació es desprenga el no compliment dels requisits de la convocatòria o supòsits de falsedat en la declaració, donarà lloc a la invalidesa de les actuacions de l'aspirant. En aquest sentit, comportarà la nul·litat subsegüent dels actes del tribunal en relació amb l'aspirant i la impossibilitat d'efectuar-ne el nomenament, sense perjudici d'unes altres responsabilitats en què hagen pogut incórrer.
  
Setze. Nomenament i presa de possessió
  
Presentada la documentació per les persones interessades i sent-ne aquesta conforme, l'òrgan municipal competent efectuarà el nomenament, com a funcionari de carrera, o autoritzarà la contractació en règim laboral dels aspirants proposats pel tribunal.
  
Quan les bases específiques de la convocatòria hagen establit un període de pràctiques, un curs selectiu, o ambdós, els aspirants proposats pel tribunal es nomenaran funcionaris de pràctiques o contractats temporalment fins a la finalització d'aquestes. El nomenament d'aquests com a funcionaris de carrera o la contractació per temps indefinit, únicament podrà fer-se una vegada superat, amb aprofitament, els períodes de pràctiques i els cursos selectius exigits en aquest cas.
  
Els que no superen el període de pràctiques i/o curs selectiu decauran en tots els drets derivats d'haver aprovat les proves selectives.
  
Els nomenaments es notificaran a les persones interessades, que hauran de prendre possessió en el termini que s'establisca, que no serà superior a un mes, comptador des de l'endemà d'aquell en què se'ls notifique el nomenament.
  
En el mateix termini, si escau, les persones interessades hauran d'exercir l'opció establida en l'article 10 de la Llei 53/1984, de 26 de desembre, d'Incompatibilitats del Personal al Servei de les Administracions Públiques.
  
El qui, sense causa justificada, no prenga possessió dins del termini assenyalat, perdrà tots els drets derivats de la superació de les proves selectives i del subsegüent nomenament conferit.
  
Si per qualsevol circumstància un aspirant aprovat no pot ser nomenat i no pren possessió en termini i forma, el tribunal podrà proposar a l'alcaldia el nomenament del següent aspirant que per ordre decreixent de puntuació prevalga en la relació de qualificacions finals.
  
En l'acte de la presa de possessió o en l'acte de la firma del contracte, el funcionari nomenat o el contractat, haurà de prestar jurament o promesa, d'acord amb la fórmula establida en l'article 31.c del Decret Legislatiu de 20 de març de 1991, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana, i en el Reial Decret 707/1979, de 5 d'abril, reguladora de la fórmula per a la presa de possessió de càrrecs o funcions públiques.
  
Disset. Curs selectiu i període en pràctiques
  
El curs selectiu, la durada del qual s'establirà a les bases específiques, consistirà en l'adquisició de coneixements, comportaments i habilitats necessàries per a l'exercici adequat de les funcions pròpies del lloc.
  
La durada del curso i de les pràctiques no podrà ser superior a sis mesos.
  
Si l'Ajuntament d'Aldaia crea un institut o escola de formació municipal de funcionaris, el curs selectiu serà impartit per aquest òrgan.
  
El curs valdrà para iniciar els seleccionats en les funcions dels seus respectius llocs de treball, i comprendrà el desenvolupament, entre unes altres de les següents matèries:
  
a) L'organització municipal. Marc d'actuació.
  
S'entén per organització l'estructura municipal i les seues interdependències, tant internes com externes, sota els principis bàsics d'autoritat, especialització i comunicació.
  
En aquest apartat es desenvoluparan les següents matèries:
  
1. Estructura i relació de llocs de treball.
  
2. Principis bàsics de jerarquia. Dependències funcionals i jeràrquiques.
  
3. Comunicació interdepartamental.
  
4. Normalització administrativa i procediments de treball.
  
5. Iniciativa i àmbit de control.
  
b) Estatut Bàsic de l'Empleat de l'Ajuntament d'Aldaia.
  
Per estatut s'entendran les normes que regulen els procediments d'actuació dels empleats i als quals s'han d'atendre en els seu funcionament amb l'organització. Entre uns altres hauran de contenir els següents aspectes:
  
1. Drets i deures dels empleats.
  
2. Acció social.
  
3. Formació, promoció i mobilitat.
  
4. Representació i participació de l'empleat.
  
c) Pautes del comportament del servei públic.
  
Són aquells valors que han de prevaler en les seus actuacions com a empleat públic en la interrelació amb companys, caps i subordinats; així com les conductes que han de manifestar en la seua comunicació amb els ciutadans/interessats.
  
1. Valors de la funció pública. Ètica de la presentació del servei públic.
  
2. Rols de l'administrat en la seua interacció amb l'administració. Atenció al ciutadà.
  
3. Racionalitat i economia dels procediments i servei. Orientació a la resolució de problemes. Eficàcia.
  
4. L'eficiència i la innovació en la prestació activa de la funció encomanada. Els valors del servei públic. Qualitat, rendiment, interés i iniciativa de l'exercici del lloc de treball.
  
5. Innovació i avaluació dels procediments que duu a cap l'empleat.
  
En el període de pràctiques del curs selectiu es tindran en compte els següents criteris:
  
- Disposició a l'aprenentatge en les tasques encomanades. Nivell i ritme.
  
- Manteniment d'estàndards de rendiment adequats.
  
- Compliment de les normes reguladores de la funció pública.
  
- Proporcionalitat i adequació de mitjans a la resolució de les activitats i/o conflictes.
  
A aquests continguts, s'hi podran afegir uns altres aspectes que puguen ser considerats d'interés a judici de l'òrgan que té la competència d'impartir el curs de selecció.
  
Quan finalitzen les pràctiques es presentarà al tribunal un informe general, amb propostes de qualificació, per la Direcció del Servei i la Direcció de Recursos Humans que atendrà tant al coneixement de les matèries impartides com de l'actitud dels aspirants. Aquest informe tindrà la qualificació d'apte/no apte i se valoraran entre d'altres els següents apartats: capacitat d'aprenentatge, disposició, errades comeses.
  
L'avaluació s'haurà d'acompanyar d'una llista d'incidents crítics. Aquest servirà per a aclarir la valoració que s'efectue al programa de pràctiques.
  
En qualsevol moment del curs, la direcció d'aquest podrà proposar al tribunal l'exclusió del curs d'un o més aspirants, per inassistència o falta manifesta d'interés o aprofitament.
  
Divuit. Incidències
  
El tribunal està facultat per a resoldre els dubtes que es presenten i prendre els acords necessaris per al bon ordre de l'oposició en tot allò que no estiga previst en aquestes bases.
  
Dinou. Recursos
  
Contra aquestes bases i les específiques, les convocatòries i els actes administratius que se'n deriven i de l'actuació del tribunal, les persones interessades podran imposar els recursos establits legalment en els casos i en la forma establida en la Llei de Règim Jurídic de les Administracions Públiques i del Procediment Administratiu Comú.
  
Les actuacions dels tribunals qualificadors es poden recórrer mitjançant un recurs ordinari davant l'Alcaldia Presidència, en el termini d'un mes, comptador des que aquestes es facen públiques, d'acord amb l'article 114 de la LRJPAC.
  
D'acord amb el que s'estableix en l'article 14 del Reial Decret 364/1995, de 10 d'abril, d'ingrés del personal al servei de l'administració de l'estat, les resolucions dels tribunals vinculen a l'administració, sense perjudici que aquesta, si escau, puga procedir-ne a la revisió d'acord amb el que estableixen els articles 102 i següents de la LRJPAC.
  
En qualsevol moment, sempre abans de la presentació de les sol·licituds dels aspirants, el Ple de l'Ajuntament podrà modificar o deixar sense efecte les convocatòries mitjançant l'adopció de l'acord.
  
Vint. Publicació
  
L'aprovació d'aquestes bases es publicarà en el Diari Oficial de la Generalitat Valenciana i al tauler d'edictes de l'ajuntament i regiran mentre l'ajuntament no les modifique o derogue.
  
Les bases específiques de les convocatòries se sotmetran al mateix procediment de publicació. A més a més, caldrà publicar un anunci de l'extracte de la convocatòria en el Boletín Oficial del Estado que contindrà: denominació de l'escala, subescala i classe per a l'ingrés del qual es convoquen proves selectives, corporació que les convoca, classe i nombre de places, amb indicació de les que es reserven, si escau, a promoció interna, així com les que es reserven per a persones amb minusvalidesa, data i número del butlletí o diari oficial en què s'hagen publicat les bases i la convocatòria.
  
En tot el que les bases específiques no establisquen el contrari, aquestes bases generals, regiran les convocatòries de les proves selectives, i serà suficient en aquest sentit, amb la referència al número i data de la publicació en el Diari Oficial de la Generalitat Valenciana. Aquestes bases estaran a disposició de les persones interessades a les dependències municipals. L'ajuntament facilitarà una còpia a petició de les persones interessades.
  
Segon
  
Aquestes bases no formen un tot orgànic i indivisible sinó acords individuals de cada un d'ells. Per això si es recorren, únicament romandran afectades en els extrems objecte de litigi i no en la resta. Supletòriament la redacció de la base recorreguda es regirà per la normativa establida en la base segona de les bases generals.
  
Tercer
  
Aquestes bases entraran en vigor des del moment de l'aprovació.